Document ID: 31985R1737

*****
ΚΑΝΟΝΙΣΜΟΣ (ΕΟΚ) αριθ. 1737/85 ΤΟΥ ΣΥΜΒΟΥΛΙΟΥ
της 24ης Ιουνίου 1985
για το καθεστώς που ισχύει κατά τις εισαγωγές προϊόντων καταγωγής Γιουγκοσλαβίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι το άρθρο 58 της συμφωνίας συνεργασίας ανάμεσα στην Ευρωπαϊκή Οικονομική Κοινότητα και τη Σοσιαλιστική Ομοσπονδιακή Δημοκρατία της Γιουγκοσλαβίας (1) προβλέπει ότι, στον εμπορικό τομέα, το πρώτο στάδιο της συμφωνίας θα διαρκέσει πέντε χρόνια, αρχίζοντας από την ημερομηνία έναρξης ισχύος του καθεστώτος των εμπορικών συναλλαγών·
ότι το καθεστώς αυτό άρχισε να ισχύει την 1η Ιουλίου 1980 δυνάμει προσωρινής συμφωνίας ανάμεσα στην ΕΟΚ και τη Σοσιαλιστική Ομοσπονδιακή Δημοκρατία της Γιουγκοσλαβίας και, επομένως, λήγει στις 30 Ιουνίου 1985·
ότι το άρθρο 58 παράγραφος 2 προβλέπει ότι τα συμβαλλόμενα μέρη θα αρχίσουν διαπραγματεύσεις με σκοπό να καθοριστεί το καθεστώς των εμπορικών συναλλαγών το οποίο θα ισχύσει στη συνέχεια, και ότι αυτές οι διαπραγματεύσεις δεν έχουν ακόμα πραγματοποιηθεί·
ότι, εν αναμονή της έναρξης ισχύος του νέου καθεστώτος, η περίοδος ισχύος του καθεστώτος που εφαρμόζεται από την Κοινότητα στις εμπορικές συναλλαγές με τη Γιουγκοσλαβία, στα πλαίσια της προαναφερόμενης συμφωνίας συνεργασίας, πρέπει να παραταθεί ώστε να αποφευχθεί η απότομη διακοπή ορισμένων παραδοσιακών εμπορικών ρευμάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το καθεστώς των εμπορικών συναλλαγών το οποίο έχει θεσπιστεί από τη συμφωνία συνεργασίας ανάμεσα στην Ευρωπαϊκή Οικονομική Κοινότητα και τη Σοσιαλιστική Ομοσπονδιακή Δημοκρατία της Γιουγκοσλαβίας παραμένει σε ισχύ στην Κοινότητα πέρα από τις 30 Ιουνίου 1985 και μέχρι την έναρξη της ισχύος του νέου καθεστώτος.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 24 Ιουνίου 1985.

Labels: 18
3
15
5